text: Protecció Civil Ripoll: junio 2010
  Actuacions durant la revetlla de Sant Joan
  Durant la revetlla de Sant Joan a Ripoll i en un període relativament curt de temps es van produir tres incendis de contenidors. Això va obligar a actuar tant als Bombers de la Generalitat com a l'agrupació de voluntaris de Protecció Civil de Ripoll-ADF C atllar Montgrony.
  L'operatiu més espectacular va ser el que es va realitzar a la carretera de Barcelona amb Concepció Ducloux. Va caldre tallar el trànsit en sentit centre i retirar diversos contenidors per tal que no s'encenguessin amb el que cremava. També es va incendiar un contenidor convencional al carrer Progrés, a la zona de l'estació d'autobusos, i un de soterrat al passeig de la Font Viva, al costat del pont d'Olot.
  A la capital ripollesa també s'ha hagut d'atendre un home que ha caigut en una foguera i una noia que patia una intoxicació etlílica. Fotos : Proteccio Civil Ripoll
  Les entitats Protecció Civil de Ripoll, Club Nàutic Ripoll, Grup de Defensa del Ter, Centre d'Educació Ambiental Alt Ter, Associació Arç, i Centre de Sostenibilitat Territorial, manifestem el nostre condol més profund per la pèrdua de Josep Labró conegut com "el cec del bastó", en el tràgic accident ocorregut avui a les aigües del riu Ter, que ell tant estimava.
  Josep Labró era una persona molt coneguda i estimada, vinculada a la vida social de Ripoll i de Vallfogona de Ripollès, que participava activament i voluntàriament amb moltes entitats i col.laborant en actes de tota mena. En Josep romandrà en el nostre record com un ripollès amic de tothom.
  Agraïm la seva fidel implicació en les activitats de la vila i sentim dolorosament el seu traspàs. Donem el nostre més sincer suport, especialment a la família i amics, com també a tots els ripollesos que tant l'apreciaven.
  Xerrada sobre la seguretat a les revetlles
  Voluntaris de Protecció Civil Ripoll imparteixen una xerrada preventiva sobre l'ús, els riscos i els perills dels articles pirotècnics.
  Seguretat en el Trial de Clàssiques de Ripoll
  Amb més de 100 pilots inscrits, l'activitat va acabar sota un temporal d'aigua.
  Col.laboració en la cercavila de l'acte final dels 150 anys de l'Escola Vedruna Ripoll
  Gegants, caparruts, grallers i prop de 300 persones varen seguir la rua des de la Pl. Sant Eudald i fins el Pavelló d'esports de Ripoll.
  Col.laboració amb l'esport adaptat
  Vora setanta persones van participar aquest diumenge a la Biciadaptada 2010. Es tracta d'una trobada anual en algun tram de les vies verdes de la demarcació de Girona per provar la realitat de les bicicletes adaptades a les persones amb minusvalideses.
  Els més valents van iniciar el recorregut a Ogassa però el gruix dels participants van cobrir el tram de Sant Joan a Ripoll. Mentre alguns van fer el trajecte de retorn amb transport motoritzat altres van tornar fins al punt d'origen amb unes bicicletes que requereixen un esforç suplementari. Hi havia 25 bicicletes adaptades de tres grans grups: impulsables amb els peus, amb les mans (handbike) i també alguna d'elèctrica especial per a persones amb tetraplègia.
  Després de l'esforç el gerent del Consorci Vies Verdes, Emili Mató, va entregar un diploma a tots els participants. L'acte va comptar amb el suport de l'Associació de Voluntaris de Protecció Civil tant de Ripoll com de Sant Joan.
  Text i fotos : elripolles.info
  Tallada de troncs a Vallfogona de Ripollès
  S'ha col.laborat en el tradicional concurs de tallada de troncs i habilitat amb xerrac a Vallfogona de Ripollès. Foto : Arnau Urgell
  Col.laboració en la 20a TRAVESSA DEL RIPOLLÈS
  Voluntaris de Protecció Civil Ripoll han col.laborat amb el Club Excursionista Ripoll en la Travessa del Ripollès, amb un recorregut entre Campelles - El Baell - Collada de Grats - Sant Pere d'Aüira - Campdevànol - Ripoll (d'uns 19 km).
  Al llarg del recorregut s'han hagut d'evacuar dos participants amb luxacions als turmell i al genoll, un d'ells cap a l'Hospital Comarcal de Campdevànol des de la zona de Sant Pere d'Huïra.
  Pràctiques de rescat el proper 20 de juny
  Pel proper diumenge 20 de juny tenim previst una pràctica de rescat a les mines de Rocabruna que es troben a la falda de Montfalgars, prop de Coll d'Ares.
  La seva explotació es remunta a l'època romana. En aquesta època se n'extreia galena argentífera de la que se'n derivava la plata. Durant l'Edat Mitjana també van ser explotades en diferents períodes; se n'extreien minerals de coure (malaquita, atzurita...). Finalment, a mitjans segle XX, seran explotades novament i se n'extraurà baritina. La manca de rendibilitat portarà a la seva clausura definitiva, com va ocórrer a la resta d'explotacions de la comarca.
  Avui podem veure les restes d'aquestes explotacions on, curiosament, la més ben conservada és l'anomenada "mina romana". Pel què fa la resta de les galeries, el pas del temps ha fet que s'anessin enfonsant i desapareixent.
  En aquest indret simularem la recerca i evacuació d'un hipotètic ferit a l'interior de la cova posant en marxa diferents tècniques de rescat.
  Participació a les Jornades Tècniques de Bombers, prevenció i extinció d'incendis forestals que tenen lloc al Solsonès
  Voluntaris de Protecció Civil Ripoll i ADF Catllar Montgrony han assistit aquest dissabte 5 de juny a les Jornades que s'han desenvolupat al Centre Tecnològic Forestal de Catalunya a Solsona. Es tracta d'una Jornada tècnica adreçada a tots aquells que estan interessats en la gestió forestal i els incendis forestals, amb la presència de diferents unitats tècniques de bombers, experts en gestiò de boscos i extinció d'incendis. Les jornades s'ha fet des de la visió del món tècnic, amb l'aportació del coneixements i la visió pràctica a la gestió diària de la gent del territori. Tot això, sense perdre de vista l'evolució historica d'una comarca com la del Solsonès. El programa incloïa una presentació de les Jornades a càrrec de la Sra Glòria Domínguez. Directora del Centre Tecnològic Forestal de Catalunya.